b"\n_START_ARTICLE_\nCal Cardeta\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici entre mitgeres, de planta baixa i tres pisos. Estructura tradicional de gruixudes parets de c\xc3\xa0rrega, de materials diversos (t\xc3\xa0pia, ma\xc3\xa7oneria i maons) degut a la gran quantitat de modificacions al llarg de la hist\xc3\xb2ria. Els forjats s\xc3\xb3n unidireccionals de bigues i biguetes de fusta. La coberta \xc3\xa9s inclinada, de dues vessants, formada per teules ar\xc3\xa0bigues. No hi ha ordre en la disposici\xc3\xb3 i en el tipus d'obertures degut a una constant modificaci\xc3\xb3 de l'edifici al llarg de la hist\xc3\xb2ria. Hi ha uns possibles eixos verticals d'alineaci\xc3\xb3 dels forats, per\xc3\xb2 aquests es desplacen d'una manera una mica err\xc3\xa0tica. Les obertures presenten unes proporcions for\xc3\xa7a verticals. Hi ha tamb\xc3\xa9 una disminuci\xc3\xb3 gen\xc3\xa8rica de les mides i del tractament en les obertures amb l'al\xc3\xa7ada._NEWLINE_L'acabat de la fa\xc3\xa7ana \xc3\xa9s arrebossat. L'edifici queda rematat per un petit r\xc3\xa0fec en forma de cornisa i un canel\xc3\xb3 cer\xc3\xa0mic._NEWLINE_Cal destacar de la fa\xc3\xa7ana les dues portes de pedra de grans dovelles que hi ha en la planta baixa, d'arc de mig punt la de l'esquerre i d'arc rebaixat la de la dreta, les dues balconades amb brancals i llindes tamb\xc3\xa9 de pedra de la planta pis, les llosanes dels balcons, i les reixes de ferro forjat for\xc3\xa7a treballat. Cal tamb\xc3\xa9 fer esment de les dues arcades de pedra que hi ha a l'interior (un arc de mig punt i un arc rebaixat), aix\xc3\xad com la finestra g\xc3\xb2tica de la fa\xc3\xa7ana del darrere.\n_START_SECTION_\nHist\xc3\xb2ria\n_START_PARAGRAPH_\nLa casa s'anomenava Cal Cardeta. Antigament era un forn de pa, segons esmenten els propietaris. L'edifici en q\xc3\xbcesti\xc3\xb3 se situa al bell mig del nucli antic de la vila, en el carrer de Barcelona, un dels m\xc3\xa9s tradicionals, i amb m\xc3\xa9s import\xc3\xa0ncia hist\xc3\xb2rica, de la vila de Caldes. El carrer ha portat, almenys en part, els noms de carrer dels Jueus, carrer Major, carrer de l'Esgl\xc3\xa9sia, i potser tamb\xc3\xa9 carrer del Mercat. La denominaci\xc3\xb3 actual del carrer est\xc3\xa0 documentada a mitjans del segle XV, per ser pas obligatori cap a la Ciutat Comtal. La seva forma \xc3\xa9s deguda al call jueu, molt important a la vila, ja en el segle XIII. La imatge d'aquest carrer ha estat molt malmesa al llarg dels temps, trobant-se una arquitectura molt heterog\xc3\xa8nia, per una banda de cases molt velles i molt deteriorades, i per l'altra de cases bastant noves que trenquen totalment la seva imatge tradicional."